יפה ויגודסקי ב-2014
**יפה ויגודסקי** (17 ביוני 1946 – 23 באוגוסט 2023) הייתה אשת ניהול ישראלית. כיהנה כיו"ר דירקטוריון החברה הממשלתית לתיירות, כמנכ"לית הטלוויזיה החינוכית הישראלית, כיו"ר שדולת הנשים בישראל וכיו"ר "קרן מעגלים". כמו כן שימשה כחברת הנהלה בבלט הישראלי, בתיאטרון יידישפיל, במרכז סוזן דלל, בבית צבי ובצוותא, וכיו"ר אגודת הידידים של תיאטרון יידישפיל.

ביוגרפיה
--------

ויגודסקי נולדה בתל אביב ליוכבד ומנחם רזניק, שעלו לישראל מליטא בשנת 1945 בעלייה בלתי-לגאלית. את שירותה הצבאי עשתה כמכ"ית במחזור הראשון של חיילות ששירתו במשרד הביטחון.

ויגודסקי הייתה בעלת תואר ראשון ושני בחוג למינהל החינוך באוניברסיטת תל אביב, ובעלת תעודת הוראה לחינוך העל-יסודי. במסגרת לימודיה באוניברסיטת תל אביב, סיימה קורס מנהלים וקורס דירקטורים.

שימשה כמורה ואחר כך כמנהלת בית הספר העל-יסודי "תלם" בפתח תקווה. לאחר מכן, מונתה למפקחת על בתי הספר העל-יסודיים באזור תל אביב והמרכז מטעם משרד החינוך.

בשנת 1976 מונתה למנהלת "המכללה להוראת טכנולוגיה" להכשרת מורים, המכללה הראשונה בישראל בתחום, ובשנת 1982 הקימה וניהלה את המרכז הטכנולוגי בתל אביב. ויגודסקי מילאה תפקידים אלו עד ינואר 1995.

בשנת 1987 החלה לכהן כסמנכ"לית במכללה למנהל והייתה אחראית במסגרת התפקיד על ניהול וביצוע תקציב, כוח אדם מנהלי ואקדמאי, שיווק פרסום ויחסי ציבור, יישום וניהול פרויקטים ופיתוח מסלולי לימוד. ויגודסקי סיימה את תפקידה ב-1995.

בינואר 1995 מונתה על ידי שר החינוך, אמנון רובינשטיין, למנהלת מינהל מידע וטכנולוגיה במשרד החינוך. במסגרת התפקיד הובילה את תוכנית התיקשוב הלאומית של מערכת החינוך בישראל ללימודי מדע וטכנולוגיה מגן הילדים ועד האוניברסיטה. במסגרת התוכנית מימן מפעל הפיס התקנת 12,000 מחשבים בבתי ספר.

ויגודסקי שימשה במקביל כנציגת ישראל במספר ועדות:

* הוועדה הבינלאומית לקידום הלימוד והמחקר המדעי טכנולוגי ITEA - International Technology
* ועדת ההיגוי של EUN - European Schoolnet Education Association
* נציגת משרד החינוך באונסקו בתחומי המדע והטכנולוגיה
* נציגת משרד החינוך בפרויקט להקמת רשת תקשוב חינוכית למדינות הים-התיכון, בשיתוף הרשות הפלסטינית, מרוקו, תוניס וירדן, במימון האיחוד האירופי.

### האשמות נגדה

באפריל 2003 מונתה על ידי שרת החינוך לימור לבנת למנכ"לית הטלוויזיה החינוכית, יחידת סמך של משרד החינוך. במסגרת התפקיד יישמה את "דו"ח שטרן" לרפורמה בטלוויזיה החינוכית שהביאה לפיטורי כרבע מהעובדים. עוד קודם ליישום הרפורמה, טענו עובדי החינוכית כנגד ויגודסקי על התעמרות, שימוש בשפה שאינה ראויה כלפיהם, קבלת החלטות באופן חד צדדי, כולל שינוי לוח שידורים באופן תדיר, תוך פגיעה בסדרי קבלת החלטות והתעלמות משדרת הניהול מתחתיה, ושימוש במצלמות מעקב, בהסבר של ניסיון למנוע גניבות. ב-2010 ננזפה על ידי מנכ"ל משרד החינוך ונציבות שירות המדינה, בגין קבלת הטבות מחברת "אל על" בזמן היותה עובדת מדינה כמנהלת הטלוויזיה החינוכית. על רקע זה, בגלל הכוונה להעמידה לדין משמעתי, ביקשה לסיים את תפקידה. היא סיימה לכהן כמנכ"לית הטלוויזיה החינוכית ביוני 2011.

בנובמבר 2011 מונתה ויגודסקי ליו"ר קרן "מעגלים", הקרן למען בעלי מקצועות שוחקים, הממומנת על ידי המדינה. הקרן פעלה למען עובדים בני 50 ומעלה שעוסקים במקצועות שוחקים מעל 7 שנים במצטבר, או 20 שנות וותק ללא הגבלת גיל. באמצעות הקרן יכלו עובדים שחשו שחיקה ועמדו בקריטריוני הקרן לעבור מסלול הכשרה, שדרוג, או הסבה במימון מלא של הקרן. בדצמבר 2017 התגלו אי־סדרים קשים בקרן, שעיקרם היו שהיא אינה משרתת את מטרותיה, ושהיא מוציאה מדי שנה עשרות מיליוני שקלים כתשלום למכללות לא מפוקחות שהוקמו עבורה. בעקבות בדיקת מבקר המדינה נחשפו פרטים נוספים, כולל שעשרות מיליוני שקלים שולמו לחברות פרטיות, שמנכ"לית הקרן שימשה דירקטורית של אחת מהן. בסוף 2021 הוחלט לסגור את קרן "מעגלים".

### תפקידים נוספים

ויגודסקי כיהנה כיו"ר שדולת הנשים בישראל ממאי 2012 ועד ספטמבר 2016. במסגרת תפקידה פעלה לקידום המדיניות והחקיקה בכל עניין הנוגע למעמד האישה בישראל. באפריל 2015, קראה לראש הממשלה, בנימין נתניהו, להקים משרד לקידום מעמד האישה.

במרץ 2022 מונתה ליו"ר החברה הממשלתית לתיירות.

עד לפטירתה, ויגודסקי מילאה תפקידים ציבוריים רבים: החל מיוני 1997 הייתה חברת הנהלת הבלט הישראלי; החל ממאי 2001 הייתה חברת הנהלת "בית צבי"; החל מספטמבר 2006 הייתה דירקטורית ברשת "עמל"; החל מפברואר 2007 הייתה דירקטורית ויו"ר ועדת משאבי אנוש ומינהל וחברה בוועדת ביקורת, ועדת התקשרויות ונכסים, ועדת פיתוח עסקי, ועדת אסטרטגיה בחברת החשמל לישראל; החל ממרץ 2008 הייתה חברת ועד מנהל מרכז סוזן דלל; החל מ-2013 הייתה חברת הנהלת תיאטרון יידשפיל ויו"ר אגודת הידידים, וממאי 2014 הייתה חברת הנהלת צוותא.

ויגודסקי נפטרה ב-23 באוגוסט 2023. הותירה אחריה בעל, חנוך ויגודסקי, ושלושה ילדים. התגוררה ברמת השרון.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **יפה ויגודסקי** |
| ויקישיתוף תמונות ומדיה בוויקישיתוף: **יפה ויגודסקי** |

* ענת קם‏, ועד עובדי הטלוויזיה החינוכית החליט על אי אמון במנכ"לית יפה ויגודסקי, באתר וואלה!‏, 26 בנובמבר 2009
* לי-אור אברבך, ‏ויגודסקי: יש למנות רגולטור לחינוכית, רשות השידור וגלי צה"ל, באתר גלובס, 10 בדצמבר 2009
* לי-אור אברבך, ‏מנכ"לית החינוכית, יפה ויגודסקי: "אי-אפשר לאיים עליי", באתר גלובס, 1 באפריל 2010
* ניר קיפניס, ‏יפה ויגודסקי: "אני מבינה את הציבור שלא רוצה לשלם אגרה", באתר גלובס, 22 במרץ 2014
* תמי שמש קריץ, ‏"התמחות ספציפית היא כלי רב עוצמה, שמתורגם גם להכנסה" אני מעדיפה שלא תהיה לי דקה לעצמי, מאשר לצאת מדעתי, באתר גלובס, 7 בינואר 2015
* סרטונים בדרך לעבודה, באתר "mako"; במקור, מתוך התוכנית "אנשים"

הערות שוליים
------------

1. ↑  אנני גולן, יידישפיל - תיאטרון היידיש האיכותי עם עונה חדשה ומרגשת, באתר הארץ, 24 במרץ 2022
2. ↑  גדי גולן, ‏קליטת מחשבים בבתי-ספר מתעכבת עקב מחלוקת וחוסר תיאום בין משרד החינוך למפעל הפיס, באתר גלובס, 5 באפריל 1999
3. ↑  גדי גולן, ‏מפעל הפיס אישר הקצבת 50 מיליון שקל למחשבים למערכת החינוך, באתר גלובס, 25 באפריל 1999
4. ↑  אביבה משמרי, ‏האיחוד האירופי ישקיע 35 מיליון אירו ברשת תקשוב חינוכית למדינות הים-התיכון, באתר גלובס, 26 ביוני 2000
5. ↑  דוד שליט, ‏החינוכית החדשה, באתר גלובס, 16 באוגוסט 2005
6. ↑  לי-אור אברבך, ‏ההסתדרות והחינוכית במו"מ לקראת פרישה של 80 עובדים, באתר גלובס, 13 בדצמבר 2010
7. ↑  חני יודל, מסר חינוכי: עובדי החינוכית נגד המנכ"לית, באתר nrg‏, 26 בנובמבר 2009  
אופיר בר-זהר, עובדי החינוכית נגד המנכ"לית ויגודסקי: "הפכה את התחנה לבלתי רלוונטית", באתר הארץ, 26 בנובמבר 2009
8. ↑  סטלה קורין-ליבר ולי-אור אברבך, ‏מנכ"לית החינוכית ננזפה בשל הטבות שקיבלה מאל-על, באתר גלובס, 18 במאי 2011
9. ↑  תומר זרחין, מנכ"לית הטלוויזיה החינוכית פרשה בגלל הכוונה להעמידה לדין משמעתי, באתר הארץ, 19 במאי 2011
10. ↑  גילי איזיקוביץ, מנכ"לית הטלוויזיה החינוכית, יפה ויגודסקי, פורשת לאחר 8 שנים, באתר הארץ, 16 במאי 2011
11. ↑  אתר למנויים בלבד טלי חרותי-סובר, עשר שנים אנחנו מממנים ניסוי כושל. האם האיש הזה יתעשת ויעצור אותו?, באתר TheMarker‏, 24 באוקטובר 2021
12. ↑  אתר למנויים בלבד טלי חרותי-סובר, דיווחים בעייתיים של היו"ר וסכומי עתק לחברות פרטיות - מה קורה בקרן מעגלים, באתר TheMarker‏, 21 בדצמבר 2017
13. ↑  אתר למנויים בלבד טלי חרותי-סובר, ההוצאות נחשפות: כך מממן משלם המסים קורסי בישול וטיפוח לעובדים, באתר TheMarker‏, 21 במרץ 2018
14. ↑  אתר למנויים בלבד טלי חרותי-סובר, בהוראת שרת הכלכלה: קרן מעגלים הבעייתית תיסגר באופן סופי, באתר TheMarker‏, 11 בנובמבר 2021
15. ↑  אתר למנויים בלבד טלי חרותי-סובר, שדולת הנשים לראש הממשלה: להקים משרד לקידום מעמד האישה, באתר TheMarker‏, 26 באפריל 2015
16. ↑  וואלה! כסף‏, יפה ויגודסקי מונתה ליו"ר החברה הממשלתית לתיירות, באתר וואלה!‏, 3 במרץ 2022
17. ↑  הבלט הישראלי, חברי עמותה (ארכיון)
18. ↑  תיאטרון בית צבי, חברי עמותה
19. ↑  חברת החשמל בישראל, חברי דירקטוריון
20. ↑  חברת החשמל בישראל, רשימת ועדות הדירקטוריון וחבריהם
21. ↑  סוזן דלל, חברי הועד המנהל והאסיפה הכללית
22. ↑  תיאטרון יידישפיל, אגודת הידידים (ארכיון)